ส่วนที่ 1

ข้อมูลสรุป(Executive Summary)

บริษัท เอเวอร์แลนด์ จำกัด (มหาชน) (“บริษัท”) ประกอบธุรกิจพัฒนาอสังหาริมทรัพย์
ซึ่งสามารถจำแนกได้เป็น 1.ธุรกิจจัดสรรบ้านและที่ดินเพื่อขาย
2.ธุรกิจพัฒนาอาคารชุดพักอาศัยเพื่อขาย 3.ธุรกิจรับบริหารโครงการ
4.ธุรกิจร่วมลงทุนและร่วมพัฒนาโครงการอสังหาริมทรัพย์

ตั้งแต่ปี 2540 บริษัท ได้ประสบปัญหาจากภาวะเศรษฐกิจตกต่ำ วิกฤตการณ์ลดค่าเงินบาท
และการปิดสถาบันการเงิน ทำให้บริษัทเกิดปัญหาสภาพคล่องในการดำเนินธุรกิจ โดยเจ้าหนี้รายใหญ่
ได้ยื่นคำร้องขอฟื้นฟูกิจการต่อศาลล้มละลายกลาง ซึ่งศาลฯได้มีคำสั่งให้ฟื้นฟูกิจการเมื่อวันที่ 16
กรกฎาคม 2544 โดยแต่งตั้งให้บริษัท นีโอเวิลด์ คอนซัลแทนท์ จำกัด เป็นผู้ทำแผนฯ ต่อมาเมื่อวันที่
20 พฤษภาคม 2545 ศาลมีคำสั่งเห็นชอบด้วยแผน และแต่งตั้ง บริษัท พร๊อพเพอร์ตี้ แพลนเนอร์
จำกัด เป็นผู้บริหารแผนฯ
ซึ่งบริษัทฯได้ปฎิบัติตามแผนฟื้นฟูกิจการจนสามารถปรับโครงสร้างหนี้ได้เป็นผลสำเร็จ
ปัจจุบันศาลล้มละลายกลางได้มีคำสั่งให้บริษัทออกจากแผนฟื้นฟูกิจการแล้วเมื่อวันที่ 15 มกราคม
2550

บริษัท เอเวอร์แลนด์ จำกัด (มหาชน) และบริษัทในเครือ
มีโครงการพัฒนาอสังหาริมทรัพย์ในทำเลต่างๆ ในรูปแบบที่หลากหลาย อาทิ
คอนโดฯ-บ้านเดี่ยว-ทาวน์เฮาส์
เพื่อตอบสนองความต้องการของลูกค้าและเน้นเจาะตลาดระดับกลาง
ซึ่งปัจจุบันประกอบด้วยโครงการดังต่อไปนี้

1.  โครงการมายวิลล่า บางนา (เดิมชื่อโครงการคันทรี่คอมเพล็กซ์)

2.  โครงการมายโฮมทาวน์ เทพารักษ์(เดิมชื่อโครงการคันทรี่วิลเลจ เทพารักษ์)

3.  โครงการมายโฮม สุวินทวงศ์(เดิมชื่อโครงการคันทรี่วิลเลจ สุวินทวงศ์)

4.  โครงการมายโฮม ประชาชื่น

5.  โครงการมายโฮม เชียงใหม่

ในปี 2549 ที่ผ่านมา ผลประกอบการของบริษัทปรับลดลงจากปี 2548 คือ มีกำไรสุทธิประมาณ 58
.49 ล้านบาท จากรายได้รวมทั้งสิ้น 496.97 ล้านบาท ลดลงร้อยละ 65.83
จากช่วงเดียวกันของปีก่อน โดยมีสาเหตุสำคัญเนื่องจากในปี 2548
บริษัทมีกำไรจากการจ่ายชำระเจ้าหนี้ตามแผนฟื้นฟูกิจการจำนวน 108.25 ล้านบาท ในขณะที่ในปี
2549 บริษัทไม่มีกำไรในส่วนนี้
เนื่องจากบริษัทสามารถดำเนินการและปฏิบัติตามเงื่อนไขที่ระบุในแผนฟื้นฟูกิจการครบถ้วนแล้ว ทั้งนี้
รายได้หลักของบริษัทฯมาจากรายได้จากการขายโครงการ คิดเป็นร้อยละ 99.32
รายได้จากค่าบริการ คิดเป็นร้อยละ 0.41 และรายได้อื่นๆ คิดเป็นร้อยละ 0.27

บริษัทฯมีกิจกรรมส่งเสริมทางการตลาด ด้วยการออก "เอเวอร์แลนด์ คลับ การ์ด"
ผู้ถือจะได้รับสิทธิพิเศษในการจองบ้านโครงการของเอเวอร์แลนด์ก่อนเปิดขายจริง ซึ่ง
"เอเวอร์แลนด์ คลับ การ์ด"
เป็นโครงการบัตรสิทธิประโยชน์สำหรับลูกค้าเอเวอร์แลนด์ให้มีรายได้พิเศษจากค่าตอบแทนเมื่อแนะนำโครงการของเอเวอร์แลนด์ให้เพื่อนหรือญาติ
( Member Get Member ) และให้สิทธิประโยชน์อื่นๆ นอกเหนือจากสิทธิประโยชน์ในโครงการ
อาทิ ส่วนลดจากร้านค้าที่ร่วมรายการ ส่งผลกระตุ้นความสนใจให้ลูกค้า
เป็นผลดีต่อการเพิ่มยอดขายได้มากขึ้น
ซึ่งนอกจากช่วยส่งเสริมความสัมพันธ์ระหว่างองค์กรกับลูกค้าแล้ว
ยังช่วยขยายฐานลูกค้าจากการบอกต่อแบบปากต่อปากด้วย

แนวโน้มการเจริญเติบโตในปี 2550 นี้
บริษัทฯคาดว่าจะมีรายได้จากการขายอสังหาริมทรัพย์ในโครงการต่อเนื่องต่างๆที่มีอยู่เดิมจากปี
2549 รวมทั้งยังได้พัฒนาโครงการใหม่อีกหนึ่งโครงการ คือ โครงการมายโฮม เชียงใหม่
เป็นโครงการบ้านเดี่ยว จำนวน 500 ยูนิต โดยปัจจุบันอยู่ระหว่างการก่อสร้าง
คาดว่าจะทยอยแล้วเสร็จและเริ่มเปิดขายให้กับลูกค้าได้ภายในปี2550

สำหรับแนวโน้มของธุรกิจอสังหาริมทรัพย์ในปี 2550 คาดว่าจะยังคงสามารถขยายตัวได้
ความต้องการที่อยู่อาศัยยังคงมีอยู่
บริษัทพัฒนาอสังหาริมทรัพย์จะเปิดตัวโครงการใหม่ๆมาสู่ตลาดอย่างต่อเนื่อง
โดยเฉพาะอย่างยิ่งโครงการที่อยู่อาศัยใหม่ทั้งบ้านเดี่ยว คอนโดมิเนียม และทาวน์เฮ้าส์
โดยอาศัยทำเลใกล้แหล่งชุมชน ศูนย์ธุรกิจ และการคมนาคมที่สะดวก มาเป็นจุดขายของโครงการ
เนื่องจากในปี 2550 นี้ ทางภาครัฐบาลจะมีการลงทุนในระบบขนส่งมวลชน คือ
การสร้างรถไฟฟ้าส่วนต่อขยายในเส้นทางสายต่างๆ ส่งผลให้พื้นที่ในบริเวณดังกล่าว
มีโอกาสในการขยายการพัฒนาอสังหาริมทรัพย์ออกไปในทำเลใหม่ๆมากขึ้น